  Майя Бывальцева Майя Бывальцева Коронавирус паськыт вӧлмонэн валче Удмуртиын тулыспал пумозь поликлиникаосысь эмчиос вань кужымзэс ковидэн но шокан пыр паласькись лек вирус инфекциен (ОРВИ) висисьёслы юрттэт сётонлы висъялозы. Азьвыл чакламъя амбулаторной юрттэт сётонэз но диспансеризациез кӧня ке арнялы дугдытозы. Со сярысь элькунысь тазалыкез утёнъя министерстволэн пресс-службаез ивортӥз. Со дыре ик секытэн кышномуртъёсты, ожгар службае басьтоно муртъёсты эскеронъёсты, уже интыяськон азьын эм эскеронъёсты нуозы. Со сяна, кема кыстӥськись (хронической) висёнъёс лекомон дыръя юрттэт сётозы, стационарын азьвыл чаклам юрттэтэз азьланьтозы. Азьвылгес специализированной поликлиникаосы визь-кенешлы гожтӥськем муртъёс юрттэт озьы ик быдэсак басьтозы. « Таиз но вуоноез арняос туж секыт луозы. Али вань кужыммес сётӥськом, эмъяськонние вуэм ӧтёнъёсъя одӥг уй-нуналскын потаны мед вуом, висисьёс эмъюмъёсты дыраз басьтыны мед быгатозы шуыса. <…> Али доразы эмъяськисьёслэн лыдзы 16 сюрслэсь трос луиз ни, лыдпус ялан йылэ » Марина Петренко, Удмуртиысь тазалыкез утёнъя министрлэн воштӥсез Озьы ик со тросэзлэн всиёнзы капчи ортче шуыса пусйиз. Эмчилэсь визь-кенеш басьтон понна 8-800-100-24-47 номеро ӟырдыт линие жингыртыны луэ. 1-тӥ тулыспалысен кол-центр уен-нуналэн ужа. Тодэ вайытом, азьвылгес ивортӥзы вал, Удмуртиысь эм огазеяськонъёсты шутэтскон нуналъёстэк ужан режиме выжтӥзы шуыса. Со сяна, элькунын коронавирусэн черлам муртъёс понна койкаолсэь лыдзэс йылтӥзы. Тегъёс: коронавирус эмъяськонниос Ижкар висён Удмуртия  